คาดแนวโน้มดัชนีเช้านี้ปรับขึ้น
นักวิเคราะห์คาดแนวโน้มดัชนีเช้าขึ้น ตามตลาดภูมิภาค มีแรงหนุนผ่อนคลายเรื่องกรีซ-น้ำมันขึ้น
30 เม.ย. 2553

นักวิเคราะห์คาดแนวโน้มดัชนีเช้าขึ้น ตามตลาดภูมิภาค มีแรงหนุนผ่อนคลายเรื่องกรีซ-น้ำมันขึ้น
นักวิเคราะห์ฯคาดตลาดหุ้นไทยเช้านี้ปรับขึ้นแนวเดียวกับตลาดต่างประเทศ ทั้งดาวโจนส์และตลาดภูมิภาคส่วนใหญ่บวก มองตลาดฯผ่อนคลายความกังวลเรื่องกรีซหลังอียู-ไอเอ็มเอฟตกลงช่วยเหลือ และตลาดบ้านเราได้แรงหนุนจากราคาน้ำมันขึ้น-ผลประกอบการ บจ.ที่ออกมาดี แต่นักลงทุนคงไม่กล้าลุยมากเพราะมีเรื่องการเมืองถ่วงอยู่ น่าจะเป็นการเล่นในลักษณะ day trade มากกว่า พร้อมให้แนวรับ 750 แนวต้าน 763 จุด
นายมงคล พ่วงเภตรา ผู้อำนวยการฝ่ายวิเคราะห์หลักทรัพย์ บล.คันทรี่ กรุ๊ป กล่าวว่า ตลาดหุ้นไทยเช้านี้คาดว่าจะปรับตัวขึ้นมาได้ในทิศทางเดียวกับตลาดต่างประเทศ ทั้งดาวโจนส์และตลาดหุ้นอื่นในภูมิภาคเอเชียส่วนใหญ่อยู่ในแดนบวก มองว่าตลาดฯคงจะผ่อนคลายความกังวลในเรื่องของกรีซภายหลังจากที่ทางอียูและไอเอ็มเอฟตกลงกันแล้วว่าจะให้ความช่วยเหลือ 
นอกจากนี้ตลาดบ้านเรายังน่าจะได้แรงดันจากราคาน้ำมันดิบที่ปรับตัวขึ้นด้วย รวมทั้งการประกาศผลประกอบการของบริษัทจดทะเบียนในไทยและตลาดรอบบ้านต่างก็ออกมาดีด้วย ซึ่งน่าจะช่วยหนุนตลาดฯให้ปรับขึ้นได้ แต่ทั้งนี้เชื่อว่านักลงทุนคงจะยังไม่กล้าลุยมากนัก เนื่องจากตลาดฯยังมีเรื่องการเมืองถ่วงอยู่ ดังนั้น การเหวี่ยงขึ้นของตลาดฯอาจจะไม่มากนัก คงจะเป็นการเล่นในลักษณะ day trade มากกว่าพร้อมให้แนวรับไว้ที่ 750 จุด แนวต้าน 763 จุด